امریکا د کروناویروس د تشخیص نوې بڼه تائید کړه 
د امریکا د خوړو او درملو ادارې د خولې د لاړو له لارې د کروناویروس د تشخیص کولو نوې بڼه تائید کړه. 
دا تشخیص او ازموینه د امریکا د «Yale» پوهنتون کړی و چې د امریکا د باسکتبال ملي ادارې یې لګښت ورکړی. د خولې د لاړې له لارې د کروناویروس معاینه ژر کیږي او نتیجه یې په ۲۴ ساعتونو کې دننه معلومیږي. د دغې معاینې بیه ۱۰ ډالره ده او انسان هم ډېر نه په تکلیف کوي. د کروناویروس د معاینې په نورو ډولونو کې د انسانو په خولې او پوزې کې دننه یوه اله ننویستل کیږي چې ډېرو ته تکلیف ورکوونکی دی. د امریکا د باسکتبال اداره وايي چې د «Yale» پوهنتون د عامې روغتیا له څانګې سره د جون په میاشت کې ملګرې شوه چې د خولې د لاړو له لارې لوبغاړي، روزونکي او اداري کارکوونکي معاینه کړي. دا نوې معاینه داسې مهال تاید کیږي چې اوس په امریکا کې چارواکي وايي د هغو خلکو شمېر خورا کم شوی چې ځانونه معاینه کوي چې د کرونا په ویروس اخته نه وي. د سپینې ماڼۍ او ځینو نورو طبي ادارو ارقام ښيي‌ چې د اګست په میاشت کې هره ورځ ۷۳۳۰۰۰ کسانو په امریکا کې ځانونه معاینه کړي چې د کرونا په ویروس ککړ نه وي، په داسې حال کې چې تېره میاشت بیا هره ورځ ۷۵۰۰۰۰ کسانو دا معاینات کړي دي. چارواکي وايي ښايي د دغه کار یو علت دا وي چې دا معاینات ډېر وخت نیسي او نتیجه یې هم ژر نه معلومیږي. ځینې امریکایي ساینسپوهان وايي دوی موندلې چې په کروناویرس د اخته او روغتون کې بستري کس په ۴.۸ مېتر فاصله کې هم دا ویروس بل انسان ته انتقالېدای شي. دغو سایسنپوهانو ویلي دي چې د کروناویروس د مخنیوي لپاره د یو بل ترمنځ د ۲-متر واټن ساتلو طبې مشورې په خلکو کې د مصونیت له پلوه یو ناسم پیغام خپور کړی دی او ښايي په کرونا د ډېرو کسانو د اخته کېدو لامل شي. دا نوې څېړنه د امریکا د متحدو ایالتونو د فلورېډا د «شاندز طبي پوهنتون» کې شوې ده خو لا کوم بل علمي بنسټ دا څېړنه لیدلې او تاید کړې نه ده. د کروناویروس د خپرېدو د مخنیوي لپاره ډاکټرانو او روغتیايي مرکزونو له خلکو غوښتي چې د یو بل ترمنځ واټن وساتي او هره ورځ دې څو وارې خپل لاسونه په صابون او مایکروب وژونکو مایعاتو ووینځي. د کروناویروس په لومړي ځل د ۲۰۱۹ د ډسمبر په میاشت کې د چین د هوبي په ایالت کې خپور شو. د جانس هاپکینز پوهنتون وايي چې دا مهال په نړۍ کې څه باندې ۲۱ میلیون کسان په دغه ویروس اخته دي چې ۵.۳ میلیون یې په امریکا او ۳. ۳ میلیون یې په برازیل کې دي. په هند کې هم ۲.۵ میلیون انسانان په دغه ویروس اخته شوي دي. د کروناویرس له کبله تر دې دمه په نړۍ کې څه باندې ۷۶۰زره کسان مړه شوي دي چې شاوخوا ۱۶۷زره یې د امریکا په متحدو ایالتونو کې دي. ځینو هېوادونو هلې ځلې پیل کړې چې د دغه ویروس واکسین تولید کړي. تېره ورځ د هند صدراعظم نریندرا مودي وویل چې د ویروس درې ازموینې یې کړي دي او همدا چې سایسنسپوهان یې تاید کړي، په هند کې به یې وېشل پیل کړي. روسیې هم ویلي چې د دغه ویروس تولید ته نژدې شوي دي. امریکا، کاناډا، بریتانیا، جرمني او ځینو نورو هېوادونو او طبي ادارو هم د دغه ویروس ضد واکسین په تولید اخته دي.